b'\n_START_ARTICLE_\nRotes Rathaus\n_START_PARAGRAPH_\nRotes Rathaus (det r\xc3\xb8de r\xc3\xa5dhuset) er det mest brukte, men uoffisielle, navnet p\xc3\xa5 Berlins r\xc3\xa5dhus som offisielt heter Berliner Rathaus. R\xc3\xa5dhuset ligger i Rathausstra\xc3\x9fe i bydelen Mitte og er kontor for Berlins regjerende borgermester. Navnet Rotes Rathaus henviser til bygningens fasade. R\xc3\xa5dhuset er 99,2 meter langt, 87,9 meter dypt og t\xc3\xa5rnet er 74 meter h\xc3\xb8yt. Bygningen er fredet.\n_START_SECTION_\nHistorie\n_START_PARAGRAPH_\nBygningen ble oppf\xc3\xb8rt mellom 1861 og 1869 av Hermann Friedrich Waesemann. Det arkitektoniske forbildet er r\xc3\xa5dhuset i\xc2\xa0Toru\xc5\x84 i Polen, som p\xc3\xa5 det tidspunktet var en del av tyske Preussen. Det 74 meter h\xc3\xb8ye t\xc3\xa5rnet er inspirert av katedralen i Laon i Frankrike. R\xc3\xa5dhuset erstattet flere bygninger fra middelalderen og samlet administrasjonen i \xc3\xa9n bygning. Under andre verdenskrig ble omkring 50\xc2\xa0% av bygningen \xc3\xb8delagt, men bygningen ble gjenoppf\xc3\xb8rt og ombygd i \xc3\xa5rene 1950\xe2\x80\x931958. Fra 1948 til 1991 fungerte Rotes Rathaus som r\xc3\xa5dhus for \xc3\x98st-Berlin, mens Rathaus Sch\xc3\xb6neberg fungerte som r\xc3\xa5dhus for Vest-Berlin._NEWLINE_2. desember 1990 fant det f\xc3\xb8rste frie valget for det samlede Berlin sted for f\xc3\xb8rste gang p\xc3\xa5 44 \xc3\xa5r. CDU ble da det st\xc3\xb8rste partiet med 40,3\xc2\xa0% oppslutning, og 24. januar 1991 valgte Berlins parlament Eberhard Diepgen som borgermester i det gjenforente Berlin og Rotes Rathaus ble igjen byens r\xc3\xa5dhus.'